উদ্যানটিকে পর্যটন কেন্দ্র হিসেবে গড়ে তুলতে ইউএসএআইডি যোগান দেয় অর্থ। উদ্যানের সার্বিক নিরাপত্তা দিতে স্থানীয় জনপ্রতিনিধিদের সমন্বয়ে গঠন করা হয় ‘সহ-ব্যবস্থাপনা কমিটি’। সাতছড়িকে নিয়ে মিডিয়ায় ব্যাপক প্রচারের পর প্রকৃতিপ্রেমীরা হুমড়ি খেয়ে পড়েন এখানে। ২০ টাকার টিকিটের বিনিময়ে সারা দিন জঙ্গলে বিচরণ করার সুযোগ রয়েছে। এ সুযোগে অপরাধীরা সাতছড়িকে অপরাধ সাম্রাজ্য হিসেবে গড়ে তোলে। সহ-ব্যবস্থাপনা কমিটির কিছু অসাধু সদস্যের সঙ্গে আঁতাত করে সন্ত্রাসীরা সাতছড়িতে মদ-গাঁজা ব্যবসার প্রসার ঘটায়। শুধু তা-ই নয়, সাতছড়িকে ওই অপরাধীচক্র নিরাপদ পতিতাপল্লী হিসেবে গড়ে তুলেছে।